Útlit er fyrir að boðað verði til kosninga í Danmörku í haust, tæpu ári á undan áætlun. Mette Frederiksen formaður jafnaðarmanna sækist eftir áframhaldandi stuðningi, en á hægri vængnum eru forsætisráðherraefnin nú orðin tvö.
Vi skal passe på Danmark, på vores værdier og identitet. Det går jeg til valg på og det gør jeg som statsministerkandidat.
Þarna heyrðist í Sören Pape Poulsen, formanni danska íhaldsflokksins, lýsa því yfir að hann vilji verða forsætisráðherra Danmerkur. Þetta þykja tíðindi.
Frá aldamótum hafa kjósendur átt því að venjast að flokkanir á þingi skipi sér í tvær blokkir, þær rauðu og bláu og hvor um sig fylki sér
um eitt forsætisráðherraefni fyrir kosningar. Jafnaðarmenn fara fyrir rauðu blokkinni og hægri flokkurinn Venstre fyrir þeirri bláu.
En þannig hefur það alls ekki alltaf verið. Íhaldsflokkurinn var um tíma stærsti flokkurinn á hægri væng danskra stjórnmála.
Eftir mörg mögur ár hefur flokkurinn á ný styrkt stöðu sína á kostnað Venstre og í skoðanakönnunum er fylgi flokkanna svipað, um fimmtán prósent.
Á blaðamannafundi í dag sagði Sören Pape að Danmörk þyrfti borgaralega ríkisstjórn, sem myndi auka veg einkaframtaksins í grunnþjónustu og lækka skatta.
Þá væri það ekkert náttúrulögmál að forsætisráðherraefni hægrimanna kæmi frá Venstre.
Kjörtímabilið í Danmörku rennur ekki út fyrr en næsta sumar. Þrátt fyrir það er næsta víst að boðað verði til kosninga í haust.
Einn þeirra flokka sem ver ríkisstjórn jafnaðarmanna falli hefur krafist þess að Mette Frederiksen forsætisráðherra geri það áður en þing kemur saman að loknu sumarleyfi.
Annars felli flokkurinn ríkisstjórnina. Danskir stjórnmálamenn eru því komnir í kosningagírinn og andlitunum á strætóskýlum á líklegast bara eftir að fjölga.

Útlit er fyrir að boðað verði til kosninga í Danmörku í haust. Í morgun tilkynnti formaður Íhaldsflokksins að hann sækist eftir forsætisráðherraembættinu.